Text file: 9469.txt
author: "Matja\u017E Zupani\u010D"
downvotes: 3
end consideration date: 2018-10-19
id: '9469'
number comments: 2
number views: 1264
proposal type: Odziv pristojnega organa
response: "Odziv Ministrstva za javno upravo\nPredlog je treba obravnavati v okviru\
  \  ustavno varovanega na\u010Dela varstva pravic zasebnosti in osebnostnih pravic,\
  \ dolo\u010Denega v 35. \u010Dlenu Ustave Republike Slovenije. V skladu s tem na\u010D\
  elom je zagotovljena nedotakljivost \u010Dlovekove telesne in du\u0161evne celovitosti,\
  \ njegove zasebnosti ter osebnostnih pravic. Tudi Evropska konvencija o varstvu\
  \ \u010Dlovekovih pravic in temeljnih svobo\u0161\u010Din v 8. \u010Dlenu varuje\
  \ pravico do spo\u0161tovanja zasebnega in dru\u017Einskega \u017Eivljenja.\nV poseg\
  \ na podro\u010Dje varovanja pravic zasebnosti sodijo prisilni odvzem krvi, prisilno\
  \ cepljenje, ter zdravni\u0161ki posegi nasploh, zato bi bila ureditev, ki bi dolo\u010D\
  ala obvezen test poslancev in poslank dr\u017Eavnega zbora ter predsednika dr\u017E\
  ave na droge lahko sporna z vidika ustavne presoje, posameznik pa bi zdravni\u0161\
  ki pregled lahko odklonil. Podro\u010Dje varnosti in zdravja pri delu je sicer urejeno\
  \ v Zakonu o varnosti in zdravju pri delu (Uradni list RS, \u0161t. 43/11), ki v\
  \  51. \u010Dlenu dolo\u010Da:\n\xBB(1) Delavec ne sme delati ali biti na delovnem\
  \ mestu pod vplivom alkohola, drog ali drugih prepovedanih substanc. (2) Delavec\
  \ ne sme delati ali biti pod vplivom zdravil, ki lahko vplivajo na psihofizi\u010D\
  ne sposobnosti, na tistih delovnih mestih, na katerih je zaradi ve\u010Dje nevarnosti\
  \ za nezgode pri delu tako dolo\u010Deno z izjavo o varnosti z oceno tveganja. (3)\
  \ Delodajalec ugotavlja stanje iz prvega odstavka tega \u010Dlena po postopku in\
  \ na na\u010Din dolo\u010Denima z internim aktom delodajalca. (4) Delodajalec mora\
  \ odstraniti z dela, delovnega mesta in iz delovnega procesa delavca, ki je delal\
  \ ali je bil na delovnem mestu v nasprotju z dolo\u010Dili prvega in drugega odstavka\
  \ tega \u010Dlena.\xAB\nIz navedene dolo\u010Dbe izhaja odgovornost delodajalca,\
  \ da v primeru ogro\u017Eenosti zaradi vpliva prepovedanih substanc (alkohol, droge)\
  \ tudi ukrepa, pri \u010Demer je vpra\u0161ljiv postopek dokazovanja prisotnosti\
  \ prepovedanih drog na delovnem mestu zaradi nedotakljivosti \u010Dlovekove telesne\
  \ in du\u0161evne celovitosti, njegove zasebnosti ter osebnostnih pravic. \u010C\
  e obstaja sum, da bi lahko u\u010Dinek drog ali drugih prepovedanih substanc vplival\
  \ na delovni proces, ima delodajalec seveda legitimen interes, da tak\u0161ne sume\
  \ odpravi, vendar le z dopustnimi metodami. Pravilnik o preventivnih zdravstvenih\
  \ pregledih delavcev, v 10. \u010Dlenu \u017Ee omogo\u010Da delodajalcu, da v dolo\u010D\
  enih primerih po\u0161lje delavce tudi na druge usmerjene preventivne zdravstvene\
  \ preglede, in sicer tudi v primeru, \u010De obstaja sum na bolezni odvisnosti,\
  \ ki lahko vplivajo na delovno zmo\u017Enost delavca.\nZa urejanje pravic funkcionarjev\
  \ (poslank in poslancev dr\u017Eavnega zbora in predsednika dr\u017Eave) se v \u010D\
  asu trajanja mandata smiselno uporabljajo predpisi, ki veljajo za osebe v delovnem\
  \ razmerju, \u010De s posebnimi predpisi ni posebej dolo\u010Deno druga\u010De.\
  \ Funkcionar, pri katerem obstaja sum na bolezen odvisnosti, ki bi lahko vplivala\
  \ na delovno zmo\u017Enost, bi tako lahko bil napoten na usmerjen preventivni zdravstveni\
  \ pregled v okviru veljavnih predpisov, ki na splo\u0161no urejajo varnost in zdravje\
  \ pri delu. \n "
response date: 2018-11-13
response due date: null
sent date: 2018-09-28
title: Nujni ukrepi
upvotes: 19
url: https://predlagam.vladi.si/predlog/9469
